Қазақстан Республикасы Ұлттық қауіпсіздік комитетінің ардагері медалі

«Қазақстан Республикасы Ұлттық қауіпсіздік комитетінің ардагері» медалі — Қазақстан Республикасы Ұлттық қауіпсіздік комитетінің мекемелік марапаты. «Қазақстан Республикасы ұлттық қауіпсіздік органдарының нышандары мен мекемелік марапаттарының кейбір мәселелері туралы» Қазақстан Республикасы Президентінің 2002 жылғы 27 мамырдағы № 882 Жарлығының негізінде белгіленді. Қазақстан Республикасы Президентінің 2012 жылғы 14 қыркүйектегі № 377 Жарлығымен медаль сипаттамасына өзгерістер енгізілді.

 Ережесі 
Қызметінде оң сипатталған және күнтізбелік есепте Қазақстан Республикасы МҚК-ҰҚК органдарында 25 жыл не одан да көп әскери қызмет атқарған Қазақстан Республикасы ұлттық қауіпсіздік органдарының әскери қызметшілері марапатталады.

Қазақстан Республикасының МҚК-ҰҚК органдарындағы қызметі, әскери оқу орындарындағы оқуы, сондай-ақ әскери қызмет атқарғаны да еңбек өтілі ретінде есептеледі.

 Сипаттамасы 
 2002-2012 жылдары 
Медаль — диаметрі 34 мм болатын күміс түсті металдан жасалған шеңбер, ұлттық қауіпсіздік органдарының елтаңбасы — диаметрі 12 мм дөңгелек қалқанның көлемді бейнесі бар. Қалқанда көлемді стильдендірілген шаңырақ (үйді, мемлекетті білдіреді) бейнеленген. Шаңырақтағы сызықтардың ені — 0,6 мм, ұзындығы — 9 мм, сызықтар арасындағы қашықтық — 0,6 мм. Шаңырақтағы нүктелердің диаметрі 0,6 мм.

Қалқанның астында ені 2,6 мм және ұзындығы 30 мм таспа бар. Таспада «ҚАЗАҚСТАН» деген жазу бейнеленген. Әріптердің биіктігі 1,7 мм. Таспа иілімдерінің үстінде қызғалдақ жапырақтары түріндегі симметриялы ою-өрнек пен мемлекеттің гүлденуін білдіретіндей жайнаған гүл орналасқан. Қалқан астындағы ортада тігінен орналасқан найза бар, сабының қалыңдығы 0,6 мм, найза ұшының биіктігі 6 мм. Найзаның ұшындағы үкі бейнесінің өлшемдері 3,5 х 7 мм.

Медальдың диаметрі биіктігі 1 мм және ені 1,5 мм шығыңқы жиегі бар. Шеттерін сағат тілімен бойлай «Ұлттық қауіпсіздік комитетінің ардагерлері» деген жазу жазылған. Әріптердің биіктігі 1,2 мм. Мәтін көлемді түрде жасалған. ҰҚК танымбелгісінің астында көлемді лавр бұтағы (борышты, даңқты, ерлікті білдіретін) бейнеленген. Оның өлшемдері 23 х 5 мм.

Медал құлақша мен шығыршық арқылы екі көк жолағы бар сұр жібек матамен тысталған алтыбұрышты тағанға бекітіледі. Тағанның биіктігі 55 мм, ені 34 мм. Жолақтардың ені — 3 мм, жолақтар арасындағы қашықтық — 10 мм, тағанның шеті мен жолақтар арасы — 9 мм.

Тағанның артқы жағында алушының киіміне тағуға арналған сәйкес құрылғы бар.

 2012 жылдан бастап 
Медаль — диаметрі 34 мм болатын күміс түсті металдан жасалған шеңбер тәрізді болып келеді. Медаль жиегі бойымен биіктігі 1 мм және ені 1,5 мм болатындай шығыңқы жиегі бар. Шеңбердің ортасында жеті доғал бұрышты күміс сәулелері бар негізде орналасқан, шыңдары дөңес қырлы, эмальмен жабылған қою қызыл сәулелері бар жеті бұрышты жұлдыз. Жұлдыздың төбелеріндегі диаметр 30 мм, қырларының ені 1 мм. Белгінің беті жылтыр келеді. Жұлдыздың ортасында диаметрі 20 мм күміс қалқан, оның ортасында диаметрі 14 мм шаңырақтың стильдендірілген бейнесі орналасқан. Шағын қалқандағы шеңбердің айналасында мемлекеттік тілде «ҰЛТТЫҚ ҚАУІПСІ3ДІК КОМИТЕТІНІҢ АРДАГЕРІ» деген жазу жазылған. Барлық бөлшектер мен белгідегі жазулар күміс (ақ) түстес келеді. Медалдың бедері жылтыр болып келеді.

Медал құлақша мен шығыршық арқылы ені 3 мм көк түсті екі жолақшасы бар сұр түсті жібек қатқыл таспамен тысталған 44 х 32 мм көлемдегі алты бұрышты тағанға бекітіледі. Жолақшалардың арасы 8 мм, тағанның шеттері мен жолақшалардың арасы — 9 мм.

Медаль киімге қалқалы құлпы бар түйреуіш арқылы тағылады.

 Тағы қараңыз 
 «Қазақстан Республикасы Қарулы Күштерінің ардагері» медалі
 «Қазақстан Республикасы ішкі істер органдарының ардагері» медалі
 «Қазақстан Республикасы төтенше жағдайлар органдарының ардагері» медалі
 «Ұлттық қауіпсіздік қалқаны» медалі
 «Ұлттық қауіпсіздікті қамтамасыз етудегі үлесі үшін» медалі
 «Мінсіз қызметі үшін» медалі

 Сілтеме 
 «УНИФОРМИУС» сайтындағы ҚР ҰҚК марапаттары
 Қазақстан Республикасы Президентінің 2012 жылғы 14 қыркүйектегі № 377 Жарлығы.

Санат:Қазақстан медалдары